Distribuiti mai departe...

















Trei judecătoare de la Curtea de Apel, două judecătoare de la Judecătoria Chișinău, sediul Centru, un procuror de la Procuratura municipiului Chișinău, un avocat, un asistent judiciar, un medic și o persoană fizică inculpată pe un dosar au fost reținuți astăzi în urma perchezițiilor efectuate astăzi, de către procurorii anticorupție și ofițerii CNA la birourile și domiciliile celor implicați într-un dosar de corupție. Consiliul Superior al Magistraturii a acceptat solicitarea Procurorului General, Eduard Harunjen, privind inițierea măsurilor în privința magistratelor implicate în acest caz.

Astfel, procurorii și ofițerii anticorupție au descins, astăzi, la Curtea de Apel Chișinău, judecătoria Chișinău sediul Centru, Procuratura municipală, precum și domiciliile suspecților, într-un caz de corupție investigat de procurori, începând cu luna august a anului curent.

Urmărirea penală pe cauză a fost dispusă de către Procurorul General conform elementelor infracțiunii de trafic de influență, ulterior, la cauza respectivă fiind conexate cauzele penale privind elementele infracțiunii de corupere pasivă și corupere activă.

Procurorii și ofițerii anticorupție au documentat o schemă infracțională în mai multe episoade, în care sunt implicați cinci magistrate, un procuror, un avocat, un asistent judiciar, un medic și un inculpat pe un dosar. Conform materialelor cauzei penale, s-a stabilit că, judecătorii de la Curtea de Apel, toate femei, precum și cei de la Judecătoria Centru, au pretins și primit sume de bani în proporții deosebit de mari pentru a emite decizii favorabile pe mai multe cauze penale aflate în examinare.

Rolul avocatului și procurorului în schemă a constat în intermedierea transmiterii mijloacelor bănești de la persoanele interesate către magistrați.

Medicul și cealaltă persoană fizică implicate în schemă, erau „clienții” judecătorilor, cei care furnizau mijloacele bănești și în interesul cărora urmau să fie emise decizii favorabile.

Potrivit presei, este vorba despre magistrații Ludmila Ouș, Galina Moscalciuc, Liubovi Brânza de la Curtea de Apel și Svetlana Tizu cu Victoria Hadârcă de la Judecătoria Chișinău.